BESLUTNING [1] om oprettelsen af Den Permanente Internationale Straffedomstol

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der henviser til det voksende antal krigsforbrydelser og forbrydelser mod menneskeheden, der begås i en lang række lande, og som ikke straffes,

B. der henviser til, at den offentlige mening i stigende grad er blevet klar over, at det er nødvendigt at stille dem, der har begået sådanne forbrydelser for en domstol,

C. der henviser til, at det er hastende nødvendigt at skabe kernen i et upartisk internationalt retssystem, hovedsagelig til prøvelse af krigsforbrydelser og forbrydelser mod menneskeheden, hvor de end måtte være begået,

D. der henviser til, at der er sket betydelige fremskridt i denne retning takket være oprettelsen af og de behandlingen af de første konkrete sager ved de internationale ad hoc-domstole i det tidligere Jugoslavien og Rwanda,

E. der glæder sig over, at der hverken i vedtægterne for ad hoc-domstolene eller i udkastet til vedtægter for den permanente domstol er indeholdt bestemmelser om dødsstraf,

F. der henviser til, at FN's 50. Generalforsamling formelt i efteråret 1995 vedtog at pålægge et forberedende udvalg at færdiggøre arbejdet med udarbejdelsen af vedtægterne for den internationale domstol med henblik på at sætte FN i stand til at indkalde til den konstituerende konference for Den Permanente Internationale Straffedomstol,

G. der henviser til, at Det forberedende Udvalg afsluttede sit seneste møde den 30. august 1996 med en opfordring til FN's Generalforsamling om at indkalde den befuldmægtigede diplomatiske konference inden udgangen af 1998,

H. der henviser til, at til trods for dette positive resultat, der hovedsagelig blev opnået som et resultat af beslutsomheden hos en lang række af Den Europæiske Unions medlemsstater, er der stadig stærk modstand fra nogle lande samt forbehold fra to af EU's medlemsstater, og som henviser til, at det er mere nødvendig end nogensinde før at overvinde disse forhindringer for at skabe mulighed for den endelige konsolidering af en international strafferetlig jurisdiktion,

I. der henviser til, at den italienske regering allerede har erklæret sig villig til at være vært for den befuldmægtigede diplomatiske konference til oprettelse af domstolen,

J. der henviser til, at arbejdet i en permanent international straffedomstol kan ske sideløbende med arbejdet i en »sandhedskommission«,

1. opfordrer formelt AVS-EU-Rådet og dets medlemsstater til at støtte den nødvendige oprettelse af Den Permanente Internationale Straffedomstol, og at optræde samlet på FN's 51. Generalforsamling for at sikre, at generalforsamlingen fornyr Det Forberedende Udvalgs mandat og træffer afgørelsen om at indkalde en befuldmægtiget diplomatisk konference til oprettelse af en international straffedomstol inden udgangen af 1998;

2. opfordrer internationale og regionale organisationer og institutioner til at samarbejde med Det Forberedende Udvalg til Den Befuldmægtigede Diplomatiske Konference inden udgangen af 1998;

3. pålægger sine formænd at sende denne beslutning til AVS-EU-Rådet, Kommissionen og De Forenede Nationer.